કાશ્મીરી કેસર એટલે મીઠાઈ કે આઇસક્રીમમાં વપરાતું કેસર અને અમેરિકન કેસર એ એક પ્રકારનો તેલીબિયાંનો પાક છે. જોકે આ અમેરિકન કેસરના ફૂલના તાંતણા (પુંકેસર) કાશ્મીરી કેસરની અવેજીમાં વપરાય છે. આ તાંતણા કેસરી રંગ તો આપે છે, પરંતુ તેના જેવા ગુણધર્મ કે સોડમ ધરાવતાં હોતાં નથી. બંનેે પાક તદ્દન અલગ છે. કાશ્મીરી કેસરના પાકને ખૂબ ઠંડું વાતાવરણ જોઈએ. લગભગ ૨૦ ઇંચથી વધુ વરસાદ જોઈએ. જુલાઈ-ઑગસ્ટમાં આ પાકની રોપણી થાય છે અને ઑક્ટોબર-નવેમ્બરમાં તેના પર ફૂલ લાગે છે. જ્યારે અમેરિકન કેસર એક પ્રકારના તેલીબિયાંનો પાક છે. કસુંબી તરીકે ઓળખાતાં આ પાકના ફૂલના પુંકેસરનો ઉપયોગ કેસર તરીકે થાય છે અને તેનાં બીજ ફરી વખત પાક લેવા માટે વાવવા માટે ઉપયોગી થાય છે. આ પાક ઑક્ટોબર-નવેમ્બરમાં વાવવામાં આવે છે અને તેનાં ફૂલ ફેબ્રુઆરી-માર્ચમાં આવે છે.